钦定古今图书集成/明伦汇编/闺媛典/第293卷 > 皇清二十六 > 周彦约妻智氏
## 钦定古今图书集成/明伦汇编/闺媛典/第293卷 > 皇清二十六 > 周彦约妻智氏

按《元氏县续志》：“智氏，周彦约妻，智应魁妹。周名远母。年十八适彦约，次年生名远。未弥月，彦约从叔客辽阳，七年方回。入门父子不识，席未煖复走辽阳。十五年无音耗，或云辽阳失守已死，或云尚在，竟莫知其所终。” 氏昼则自耕种，穿井灌园，夜则纺织，冬夏无间。既勤女红，兼苦农事，三尺之童，不令入门，家渐殷实。为儿娶媳生孙，又为孙娶妇生曾孙，历五十馀年，年七十有奇。其子念母艰辛一世，欲图旌表。氏闻动色严戒曰：“妇人守身，止完本分，有何异行，敢烦动上官？吾但期无忝所生，非希名也。” 言毕大哭。